**INDOKOLÁS**

**Zalaszentgrót Város Önkormányzata Képviselő-testületének**

**az egyes szociális ellátásokról és szolgáltatásokról szóló**

**4/2015. (II. 13.) önkormányzati rendelet módosításáról szóló**

**14/2020. (IX. 25.) önkormányzati rendeletéhez**

**Általános indokolás**

Zalaszentgróton az egyes szociális ellátások és szolgáltatások szabályait Zalaszentgrót Város Önkormányzata Képviselő-testületének 4/2015. (II. 13.) önkormányzati rendelete tartalmazza. A rendeletmódosítási javaslatok elsősorban a Hivatal illetékes ügyintézői, valamint a Zalaszentgróti Szociális, Család- és Gyermekjóléti Központ szakmai javaslatai mentén fogalmaznak meg indítványokat részben új támogatási formák bevezetésére, részben már meglévők igénybevételének könnyítésére a szociálisan rászorulók részére.

**Részletes indokolás**

**1. §-hoz**

A személyes gondoskodást nyújtó alapszolgáltatás személyi térítési díjához kapcsolódó rendszeres települési támogatás, mint újonnan bevezetendő ellátási forma kapcsán a hatásköri szabályt rendezi.

**2. §-hoz**

Az eseti segélyezési célú rendkívüli települési támogatás körében a jelenlegi szabályozás a rendkívül csekély összegű öregségi nyugdíjminimum 80 %-ához köti az alkalmanként adható támogatás mértékét. Gyakorlati tapasztalatok igazolják, hogy a legtöbb esetben a bekövetkezett rendkívüli élethelyzetek esetén ezen mérték sajnos már nem bizonyul érdemi segítségnek a kérelmezők részére, ezért a javaslat a támogatás maximumának 35.000,- Ft összegre emelését tartalmazza.

**3. §-hoz**

A 2020/2021. tanévtől általánossá vált a központilag ingyenes tankönyvellátás, az idei tanévkezdettől így gyakorlatilag okafogyottá váltak helyi rendeletünk tankönyvtámogatásra vonatkozó szabályai. Figyelembe vettük azonban azt a tényt, hogy a bölcsődei, illetve óvodai évkezdetek is nagyon komoly anyagi ráfordítást igényelnek a családoktól, ezért a szociális keret adta lehetőséget is figyelembe véve indítványozzuk a kieső tankönyvtámogatás helyébe egy új támogatási forma, nevezetesen a bölcsőde-, illetve óvodakezdési támogatás bevezetését, melynek szabályait az iskolakezdési támogatás alapján dolgoztuk ki, gyermekenként legfeljebb 15.000,- Ft-ig terjedő támogatási összeggel.

**4-5. §-hoz**

Az iskolakezdési időszak tetemes családi anyagi terhek csökkentése érdekében javasoljuk, hogy az iskolakezdési támogatás lehetséges összege felemelésre kerüljön a jelenlegi 10.000,- Ft-ról 20.000,- Ft-ra. Emellett - annak érdekében, hogy a rászoruló családok időben előbb juthassanak hozzá a támogatáshoz - a rendelettervezet a kérelembenyújtási határidő rövidítését is tartalmazza.

**6. §-hoz**

A lakhatáshoz kapcsolódó rendszeres települési támogatás körében pedig az egy főre jutó nettó jövedelemhez kötődő jogosultsági szintet javasoljuk emelni az öregségi nyugdíjminimum 250 %-áról 300 %-ra, mely az esetek döntő hányadában alacsony nyugdíjjal rendelkező idősek helyzetét segítené.

**7. §-hoz**

A Zalaszentgróti Szociális, Család- és Gyermekjóléti Központ szakmai javaslata alapján egy szintén új, a személyes gondoskodást nyújtó alapszolgáltatás személyi térítési díjához kapcsolódó rendszeres települési támogatás szabályait tartalmazza. Elfogadás esetén ezen ellátási forma jelentősen megkönnyítené a szociálisan rászoruló, javarészt egyedül élő időskorúak számára a házi segítségnyújtás, illetve a szociális étkeztetés ellátások igénybevételét.

**8-9. §-hoz**

A szociális rendelet 2. függelékének módosítását, illetve az új, 3. függelék beiktatását rendezi.

**10. §-hoz**

A rendelet hatályba lépését, illetve a 2020. évi kérelembenyújtási határidőre vonatkozó átmeneti rendelkezést szabályozza.