**Zalaszentgrót Város Önkormányzata Képviselő-testületének**

**14/2020. (IX. 25.) önkormányzati rendelete**

**az egyes szociális ellátásokról és szolgáltatásokról szóló 4/2015. (II. 13.) önkormányzati rendelet módosításáról**

Zalaszentgrót Város Önkormányzatának Képviselő-testülete az Alaptörvény 32. cikk (2) bekezdésében és a szociális igazgatásról és szociális ellátásokról szóló 1993. évi III. törvény 92. § (1) bekezdésében, valamint 132. § (4) bekezdésének g) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 8. és 8a. pontjaiban meghatározott feladatkörében eljárva az egyes szociális ellátásokról és szolgáltatásokról szóló 4/2015. (II. 13.) önkormányzati rendelet módosításáról a következőket rendeli el.

**1. §**

Zalaszentgrót Város Önkormányzata Képviselő-testületének az egyes szociális ellátásokról és szolgáltatásokról szóló 4/2015. (II. 13.) önkormányzati rendeletének (a továbbiakban: Rendelet) 4. § c) pontja helyébe a következő rendelkezés lép:

4. §

c) A Képviselő-testület a döntést a polgármesterre ruházza át

ca) a halálesethez kapcsolódó rendkívüli települési támogatásügyekben,

cb) az elemi károk elhárításához kapcsolódó rendkívüli települési támogatásügyekben,

cc) az azonnali elbírálást igénylő rendkívüli élethelyzetekhez kapcsolódó eseti segélyezési célú rendkívüli települési támogatásügyekben,

cd) a 8/A. §-ban meghatározott, gyermekneveléshez kapcsolódó többletkiadások enyhítését szolgáló rendkívüli települési támogatásügyekben,

ce) a lakhatáshoz kapcsolódó rendszeres települési támogatásügyekben,

cf) az ápoláshoz kapcsolódó rendszeres települési támogatásügyekben,

cg) a gyógyszerkiadások viseléséhez kapcsolódó rendszeres települési támogatásügyekben,

ch) a személyes gondoskodást nyújtó alapszolgáltatás személyi térítési díjához kapcsolódó rendszeres települési támogatásügyekben,

ci) a köztemetés ügyekben,

cj) az átruházott hatáskörét érintően az Szt. 17. § (5) bekezdése szerinti méltányossági ügyekben.

**2. §**

A Rendelet 6. § (3) bekezdésében szereplő „az öregségi nyugdíj mindenkori legkisebb összegének 80 %-át” szövegrész helyébe az „a 35.000,- Ft összeget” szöveg lép.

**3. §**

A Rendelet 8/B. §-a helyébe a következő rendelkezések lépnek:

1. Bölcsőde-, illetve óvodakezdési támogatásban részesülhetnek azon zalaszentgróti lakó-, illetve tartózkodási hellyel rendelkező, életvitelszerűen a településen tartózkodó szülők és törvényes képviselők, akik bölcsődés, illetve óvodás korú gyermeket nevelnek.
2. A bölcsőde-, illetve óvodakezdési támogatás összege gyermekenként legfeljebb 15.000,- Ft.
3. A támogatási kérelmet gyermekenként csak az egyik szülő, illetve törvényes képviselő terjesztheti elő minden év szeptember 30. napjáig, az e rendelet 2. függeléke szerinti formanyomtatványon. A benyújtás feltétele, hogy a kérelmező családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének ötszörösét. A támogatási összeg megállapítása érdekében a kérelemhez csatolni kell a bölcsődei, illetve óvodai jogviszony fennállásának intézményi igazolását. A kérelem benyújtására meghatározott határidő elmulasztása jogvesztéssel jár.

**4. §**

A Rendelet 8/D. § (2) bekezdése helyébe a következő rendelkezés lép:

8/D. §

(2) Az iskolakezdési támogatás összege tanulónként legfeljebb 20.000,- Ft.

**5. §**

A Rendelet 8/D. § (3) bekezdésében szereplő „november 15. napjáig” szövegrész helyébe a „szeptember 30. napjáig” szöveg lép.

**6. §**

A Rendelet 9. § (2) bekezdésében szereplő „az öregségi nyugdíj mindenkori legkisebb összegének 250 %-át” szövegrész helyébe „az öregségi nyugdíj mindenkori legkisebb összegének 300 %-át” szöveg lép.

**7. §**

A Rendelet - személyes gondoskodást nyújtó alapszolgáltatás személyi térítési díjához kapcsolódó rendszeres települési támogatás alcímen - a következő 11/A. §-szal egészül ki:

1. A Képviselő-testület által átruházott hatáskörben a polgármester személyes gondoskodást nyújtó alapszolgáltatás személyi térítési díjához kapcsolódó rendszeres települési támogatást állapíthat meg azon szociálisan rászoruló személy részére, akinek a háztartásában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének 300%-át. A támogatás összege a térítési díj 50%-a, de legfeljebb havi 5.000,- Ft.
2. A személyes gondoskodást nyújtó alapszolgáltatás személyi térítési díjához kapcsolódó rendszeres települési támogatásra jogosult az a kérelmező, aki a házi segítségnyújtás, illetve a szociális étkeztetés ellátást igénybe kívánja venni, vagy már igénybe vette, de rászorult szociális helyzete nem teszi lehetővé vagy aránytalanul megnehezíti a képviselő-testület által rendeletben megállapított teljes vagy csökkentett összegű térítési díj fizetését.
3. A támogatás iránti kérelmet az e rendelet 3. függeléke szerinti formanyomtatványon kell benyújtani, melyhez csatolni kell a Központtal kötött megállapodás másolatát és a háztartás tagjainak a kérelem benyújtását megelőző három havi nettó jövedelmének igazolását.
4. A támogatás a térítési díjak következő rendeleti megállapításáig jár, melynek a Központ által leigazolt térítési díjak alapján meghatározott összege havonta utólag átutalásra kerül a Központ részére. A kérelmező által fizetendő személyi térítési díjat a határozathozatal hónapjától a támogatás összegével csökkenteni kell.

**8. §**

A Rendelet 2. függeléke helyébe - változatlan megnevezéssel - e rendelet 1. melléklete lép.

**9. §**

A Rendelet az e rendelet 2. mellékletét képező 3. függelékkel egészül ki.

**10. §**

(1) E rendelet a kihirdetését követő napon lép hatályba, és az azt követő napon hatályát veszti.

(2) A Rendelet 8/B. §-ában meghatározott bölcsőde-, illetve óvodakezdési támogatás, valamint a 8/D. §-ában meghatározott iskolakezdési támogatás iránti kérelmek benyújtási határideje a 2020. évben november 15. napja. Ezen határidő elmulasztása jogvesztéssel jár.

**Baracskai József**  **Dr. Simon Beáta**

polgármester jegyző

A rendelet 2020. szeptember 25. napján kihirdetésre került.

**Dr. Simon Beáta**

jegyző